Ленинград нэмыцэ зэрыпхъуакIуэхэм къаIэщIэзыгъэкIыжахэр
Хэку зауэшхуэм щыгъуэ Ленинград къэзыувыхьа нэмыцэхэм къалэр къызэрыIэщIагъэкIыжрэ илъэс 70 зэрырикъум траухуащ Налшык и центральнэ къалэ библиотекэм и лэжьакIуэхэм «ЛIыгъэмрэ хахуагъэмрэ я напэкIуэцIхэр» зыфIаща зэIущIэр.
Хэку зауэшхуэм и ветеранхэм школакIуэхэм жраIэжащ ищхъэрэ къалащхьэр къызэрырагъэла щIыкIэр, яшэча гугъуехьхэмрэ хьэзабхэмрэ.
ЗэIущIэм и пэублэу нэхъыжьхэмрэ ныбжьыщIэхэмрэ еплъащ совет сэлэтхэм я хахуагъэр къызыхэщ фильмым. Библиотекэм и лэжьакIуэхэр тепсэлъыхьащ Къэбэрдей-Балъкъэрым щыщ, илъэс 34-рэ фIэкIа мыхъуу ищхъэрэ дзэ-тенджыз флотым и унафэщI хъуа адмирал Головко Арсений и лIыгъэм. Абы хузэфIэкIат Кольскэ хытIыгу ныкъуэр бийм щихъумэн, дзыхь къыхуащIа флотри къригъэлат. ЦIыху хахуэм и цIэр фIащащ КъБР-ми Урысейм и нэгъуэщI щIыналъэ зэхуэмыдэхэми щыIэ уэрамхэм, щIыпIэ хэхахэм, курыт еджапIэхэм, апхуэдэуи тенджыз ФIыцIэ флотым и ракетэхь крейсерымрэ фрегатымрэ.
Ди республикэм и Ветеранхэм я советым хэт Макаров Виктор щIалэгъуалэм яжриIащ «Багратион» зыфIаща Iуэхум и нэхъ гугъу дыдэр топгъауэхэм я пщэ къыдэхуауэ зэрыщытар. Абы къызэрыхигъэщамкIэ, совет зауэлIхэм я лIыгъэр зыхуэбгъэдэн щыIэтэкъым: я хэкур фIыуэ зэралъагъум къыхэкIыу, шынэ жыхуаIэр ящIэртэкъым, зы фочышэ къаIэщIэмынэжыху, я къаруи гъащIи щымысхьу, зэрыпхъуакIуэм пэщIэтт.
Хэку зауэшхуэм хэта, Украинэр хуит къэзыщIыжахэм ящыщ топгъауэ Багъ Сафудин игу къигъэкIыжащ езыхэм зэкIэраIулIа пхъэбгъухэм тету Днепр зэпрысыкIауэ, мыхьэнэшхуэ зиIэ IуэхущIапIэхэр яубыдауэ зэрыщытар. Зэрихьа лIыгъэм и щыхьэту Сафудин къыхуагъэфэщащ Хэку зауэ орденым и япэ нагъыщэр.
«Фэ фригушхуэн хуейщ Хэку зауэшхуэм хэта сэлэтхэмрэ тылым щылэжьахэмрэ фызэращIэблэм. НэгъуэщIым и гузэвэгъуэр къывгурыIуэу, зыхузэфIэмыкIым гущIэгъу яхувиIэу фыпсэупхъэщ. Нэхъыжьхэмрэ фи адэ-анэмрэ пщIэ яхуэфщI, — итIанэ жьы дыдэ фыхъуху насыпыфIэу фыпсэунущ, къуэрылъху-пхъурылъхухэм я ехъулIэныгъэм фыщыгуфIыкIыу», — яжриIащ ныбжьыщIэхэм офицер тIасхъэщIэх Хазан Борис.
— Дэ дызэрыщыгъуазэмкIэ, Къэбэрдей-Балъкъэрым щыщу цIыху мин 40 хэтащ а зауэ гущIэгъуншэм, — жиIащ КъБР-м и Архив IуэхущIапIэм и къудамэм и унафэщI Къармэ Руслан. — Абыхэм ящыщ дэтхэнэ зыми теухуауэ нэхъыбэ зэрызэхуэтхьэсыным яужь дитын хуейщ, атIэми къэзымыгъэзэжахэм ятеухуам гулъытэ хэха хуэтщIыпхъэщ.
Къармэр зэхуэсахэм елъэIуащ Хэку зауэшхуэм хэтахэм я гъащIэм зыгуэр хащIыкIыххэмэ, зи лIыкIуэ IуэхущIапIэм жраIэну, сурэт, зауэм къикIа письмо яIэмэ, а документхэм я копие иратыну.
ЗэIущIэм и кIэухыу библиотекэмрэ Тхылъыр фIыуэ зылъагъухэм я Къэбэрдей-Балъкъэр жылагъуэ зэгухьэныгъэмрэ я лэжьакIуэхэм хьэщIэ лъапIэхэм тхылъ гъэщIэгъуэнхэр иратащ.
Урысейм и лIыхъужьхэм я тхыдэр уахътыншэ щIыным хуэгъэпса мы зэIущIэм хуэдэхэм адэкIи пащэнущ.
ДЖЭДГЪЭФ Маринэ.
